Серафимовка уран кендери

Серафимовка уран кендери  Чүй облусунун Ысык-Ата районунда, Кант шаарынан 20  км түштүктө, Кыргыз Ала-Тоосунун этегинде, деңиз деңгээлинен 960–1200 м бийиктикте. 1934-ж. табылган. 1946–52-ж. геол. чалгындоо иштери жүргүзүлгөн. Кен аймагында неогендин катмарлары жайгашкан. Уран рудасы неогендин күрөң свитасынын продуктулуу свитачасы жана алабула свитасынын кумдук-чополуу свитачасы менен байланышкан. Продуктулуу свитача кумдуу чоподон жана кумдук, мергель, акиташ кабатчалары бар акиташтуу чоподон турат. Кумдук-чополуу свитача кумдук кабатчалары жана акиташ тоголокчолору бар акиташтуу чоподон турат. Негизги тектоникалык структура – Серафимов антиклиналы. Антиклиналдын түштүк-батыш канатында Норус кени жана түндүк-чыгыш канатында Желдүүсуу кени жайгашкан. Рудалануу чөкмө тибине жана настурандуу формациясына кирет. Негизги руда минералдары: уран көөсү, карнотит, ферганит, төөмоюн, уранофан, шрекингерит. Рудадагы урандын орточо өлчөмү 0,026%. Руданын запасы жана ресурсу 411,363 миң т, урандыкы 107,375 т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары